高启
姑苏杂咏 姑苏台（在横山西北麓）
金椎夜筑西山土，催作高台贮歌舞。
文身泽国构王基，却笑先人独何苦。
铜铺玉槛盛繁华，幻作峰头一片霞。
望处直穷三百里，役时应废几千家。
蟠空曲路迷仙仗，攀尽瑶梯才到上。
外绕雕龙宛转栏，中施绣凤葳蕤帐。
熏炉长爇郁金香，共道千龄乐未央。
茂苑月来秋佩冷，洞庭雨过夏绡凉。
当窗众妓如仙女，扬袂迎风欲轻举。
人从天上见经过，鸟向云间惊笑语。
日暮横塘花尽开，卷帘台上望王来。
宴舟初自观鱼返，猎骑还从射鹿回。
从登不用持铍队，自列红妆侍高会。
香传罗帕进黄柑，缕切鸾刀供玉鲙。
烛光远落太湖波，惊起鱼龙出没多。
城上乌啼河汉转，此时谁问夜如何。
管弦嘈嘈聒人耳，不闻兵来渡溪水。
欲携西子走登舟，醉倚画筵娇不起。
瞑目无因到甬东，可怜一炬绮罗空。
献楣竟堕仇人计，赐剑应辜谏士忠。
客来试问遗宫路，物色荒凉总非故。
搴衣始信不虚言，满地荆榛见零露。
当年争夺苦劳机，却把江山付落晖。
闻说越王台殿上，如今亦有鹧鸪飞。